Il-Kunsill illum adotta regoli ġodda maħsuba biex inaqqsu kemm jista' jkun l-effetti tat-tifqigħa tal-COVID-19 fuq iċ-ċittadini tal-UE l-aktar fil-bżonn. L-emendi għar-regolament dwar il-fond għal għajnuna għall-persuni l-aktar fil-bżonn (FEAD) ser jagħmluha eħfef li l-istati membri, l-organizzazzjonijiet sħab u partijiet involuti oħrajn ikollhom aċċess għall-fond u jipproteġu l-persunal tagħhom involut fit-tqassim tal-għajnuna. Madwar 13-il miljun ċittadin tal-UE jibbenefikaw mill-fond kull sena. Ir-regoli l-ġodda huma mistennija jidħlu fis-seħħ sa tmiem il-ġimgħa. L-att il-ġdid jagħti wkoll possibbiltà temporanja ta' kofinanzjament ta' 100 % mill-baġit tal-UE u li l-ispejjeż ikunu eliġibbli f'każijiet fejn ikun hemm dewmien fl-għoti ta' għajnuna alimentari jew materjali bażika, jew fejn jiġu sospiżi operazzjonijiet jew ma jiġux implimentati kompletament. In-nefqa għal operazzjonijiet ta' rispons għall-kriżi ser titqies eliġibbli mill-1 ta' Frar 2020 'il quddiem. Barra minn hekk, ir-regoli l-ġodda jistabbilixxu dan li ġej: il-possibbiltà li tingħata għajnuna alimentari u għajnuna materjali bażika permezz ta' kupuni l-ispiża tax-xiri ta' materjali u tagħmir ta' protezzjoni personali għall-organizzazzjonijiet sħab għandha titqies bħala spiża eliġibbli ċerti elementi tal-programm operattiv b'rispons għat-tifqigħa mhux ser ikunu jeħtieġu l-approvazzjoni mill-Kummissjoni Ewropea Il-vot tal-Kunsill dwar l-emendi ttieħed permezz ta' proċedura bil-miktub, li għalqet illum. Il-Parlament Ewropew ivvota fis-17 ta' April. Iż-żewġ istituzzjonijiet innegozjaw u pproċessaw il-proposta b'urġenza. Huwa mistenni li r-regolament emendatorju jiġi ppubblikat fil-Ġurnal Uffiċjali tal-UE fl-24 ta' April 2020. Dan ser jidħol fis-seħħ fil-jum ta' wara l-pubblikazzjoni tiegħu. Regolament emendatorju (test sħiħ) Regolament dwar il-FEAD It-tifqigħa tal-coronavirus COVID-19 u r-rispons tal-UE (informazzjoni ġenerali)